Document ID: 32011D0730

VYKONÁVACIE ROZHODNUTIE KOMISIE
z 9. novembra 2011
o finančnom príspevku Únie na núdzové opatrenia zamerané na boj proti slintačke a krívačke v Bulharsku v roku 2011
[oznámené pod číslom K(2011) 7993]
(Iba bulharské znenie je autentické)
(2011/730/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 14,
keďže:
(1)
Slintačka a krívačka je vysokonákazlivá vírusová nákaza voľne žijúcich a domácich párnokopytných zvierat s vážnym vplyvom na ziskovosť chovu hospodárskych zvierat narúšajúca obchod vnútri Únie a vývoz do tretích krajín.
(2)
V prípade výskytu ohniska slintačky a krívačky vzniká riziko, že sa pôvodca nákazy rozšíri na iné hospodárstva s chovom zvierat ľahko nakaziteľných druhov v rámci postihnutého členského štátu a prostredníctvom pohybu živých ľahko nakaziteľných zvierat alebo produktov z takýchto zvierat tiež do iných členských štátov a do tretích krajín.
(3)
Smernicou Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa sa smernica 92/46/EHS (2), sa stanovujú opatrenia, ktoré sa v prípade výskytu ohniska nákazy majú v členských štátoch bezodkladne uplatňovať ako naliehavé opatrenia na zabránenie ďalšieho šírenia vírusu.
(4)
V rozhodnutí 2009/470/ES sa stanovujú postupy, ktorými sa riadi finančné prispievanie Únie na špecifické veterinárne opatrenia vrátane núdzových opatrení. Podľa článku 14 ods. 2 uvedeného rozhodnutia dostávajú členské štáty finančný príspevok na pokrytie určitých nákladov súvisiacich s eradikáciou slintačky a krívačky.
(5)
V článku 14 ods. 4 rozhodnutia 2009/470/ES sa stanovujú pravidlá týkajúce sa percentuálneho podielu nákladov vynaložených členským štátom, na ktoré sa môže vzťahovať finančný príspevok Únie.
(6)
Vyplatenie finančného príspevku Únie na núdzové opatrenia zamerané na eradikáciu slintačky a krívačky podlieha pravidlám stanoveným v nariadení Komisie (ES) č. 349/2005 z 28. februára 2005 stanovujúcom pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat uvedeným v rozhodnutí Rady 90/424/EHS (3).
(7)
K výskytu ohniska slintačky a krívačky došlo v Bulharsku počas prvých šiestich mesiacov roku 2011. Bulharsko prijalo opatrenia na tlmenie týchto ohnísk v súlade so smernicou 2003/85/ES.
(8)
Bulharské orgány boli prostredníctvom správ predložených Stálemu výboru pre potravinový reťazec a zdravie zvierat, ako aj na základe priebežného zasielania informácií o vývoji situácie v súvislosti s touto nákazou schopné preukázať, že účinne vykonali kontrolné opatrenia stanovené v smernici 2003/85/ES.
(9)
Bulharské orgány preto splnili všetky svoje technické a administratívne povinnosti týkajúce sa opatrení stanovených v článku 14 ods. 2 rozhodnutia 2009/470/ES a v článku 6 nariadenia (ES) č. 349/2005.
(10)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Únie pre Bulharsko
1. Bulharsku sa udeľuje finančný príspevok Únie na pokrytie nákladov vzniknutých tomuto členskému štátu v súvislosti s prijatím opatrení podľa článku 14 ods. 2 a 4 rozhodnutia 2009/470/ES na boj proti slintačke a krívačke v Bulharsku počas prvých šiestich mesiacov roku 2011.
2. Finančný príspevok Únie je vo výške 60 % (šesťdesiat percent) celkových oprávnených výdavkov.
3. Suma finančného príspevku uvedeného v odseku 1 sa stanoví v nasledujúcom rozhodnutí, ktoré sa prijme v súlade s postupom stanoveným v článku 40 ods. 2 rozhodnutia 2009/470/ES.
Článok 2
Adresát
Toto rozhodnutie je určené Bulharskej republike.
V Bruseli 9. novembra 2011

Labels: 18
19
5
6